b"\n_START_ARTICLE_\nDallas Bixler\n_START_SECTION_\nBiografi\n_START_PARAGRAPH_\nBixler hadde fire br\xc3\xb8dre og to s\xc3\xb8stre. Han bodde sine f\xc3\xb8rste ti \xc3\xa5r i Hutchinson. Hans far drev med jordbruksvarer, og hadde fem gr\xc3\xb8nnsaksforretninger i Hutchinson. Han var ogs\xc3\xa5 en av de f\xc3\xb8rste flyverne i Kansas, og jobbet blant andre sammen med br\xc3\xb8drene Wright. Men, i 1920 solgte han alle fem butikkene, og familien flyttet til Los Angeles i California. Her gikk han ferdig high school p\xc3\xa5 Los Angeles High School. Her \xc3\xb8nsket han egentlig \xc3\xa5 begynne med amerikansk fotball, men hans far lot ham ikke det p\xc3\xa5 grunn av skaderisikoen. Han fortsatte derfor med turn, en sport han hadde f\xc3\xa5tt interessen for allerede p\xc3\xa5 grammar school. LA High School hadde Albert Hemseth, en av de beste turntrenerne, dette gjorde at valget hans falt p\xc3\xa5 turn. _NEWLINE_Etterhvert ble han medlem av turnforeningen Germania Turnverein p\xc3\xa5 Washington Boulevard, der han var medlem til 1927, da han valgte \xc3\xa5 bytte klubb. Herman Class, som deltok i turn under Sommer-OL 1904 var instrukt\xc3\xb8r i L.A. Athletic Club (LAAC), derfor gikk han dit. I delstatsmesterskapet i 1930 i San Francisco fikk han bronse i den individuelle mangekampen. Imidlertid hadde han ikke r\xc3\xa5d til \xc3\xa5 reise til New York for \xc3\xa5 delta i USA-mesterskapet, som han da var kvalifisert til. _NEWLINE_Fem dager f\xc3\xb8r OL i 1932 var det kvalifiseringskonkurranser i USA, b\xc3\xa5de p\xc3\xa5 \xc3\xb8stkysten og vestkysten. Alfred Jochim, en av Los Angeles' beste turnere, deltok i kvalifiseringen p\xc3\xa5 \xc3\xb8stkysten, som foregikk i New York. Bixler vant kvalifiseringen p\xc3\xa5 vestkysten; han konkurrerte kun i svingstang. Han vant ogs\xc3\xa5 svingstang i olympiaden, foran to finner: Heikki Savolainen og Einar Ter\xc3\xa4svirta. Finnene hadde en del nye momenter, bl.a. gjorde de avsprang ved \xc3\xa5 hoppe sidelengs over svingstangen. Bixler l\xc3\xa5 p\xc3\xa5 tredjeplass etter f\xc3\xb8rste \xc3\xb8velse, med 26,7 poeng, men i andre \xc3\xb8velse utf\xc3\xb8rte han bl.a. en baklengs kjempesleng (ryggen i fartsretningen), som han hadde l\xc3\xa6rt av Glenn Berry i 1928, dette bidro til at han vant OL-gull i svingstang. Han fikk 28,4 poeng for denne \xc3\xb8velsen, konkurransens h\xc3\xb8yeste poengsum. _NEWLINE_I mai 1935 skadet han skuldermuskelen, da han gjorde en favn. Han kunne ikke delta i OL i 1936, og la opp som aktiv. Han fortsatte imidlertid som dommer, og d\xc3\xb8mte turn fram til 1975. _NEWLINE_F\xc3\xb8r OL i 1984 var han ogs\xc3\xa5 med som fakkelb\xc3\xa6rer. _NEWLINE_Han var gift med Virginia og hadde 3 barn."